Hollywood: Blink-182 herenig; dodelike moesie laat Khloe Kardashian skrikKaley Cuoco. (Foto: Rich Fury/Getty Images/AFP) Maroela Media bied jou ’n opsomming van die week se jongste internasionale vermaaknuus. Die aktrise Kaley Cuoco en haar kêrel, Tom Pelphrey, verwag hul eersteling. Cuoco, wat onlangs gehore met haar rol in die reeks The Flight Attendant beïndruk het, het met haar bababoep op Instagram gespog. “Babadogtertjie Pelphrey op pad in 2023. Verby geseënd,” het Cuoco in ’n onlangse Instagram-plasing oor die swangerskap gekoer. A post shared by Kaley Cuoco (@kaleycuoco) Talle bekendes, onder andere Hilary Duff, Julianne Hough en Josh Gad, het die paartjie op Instagram gelukgewens. “Ek stuur die allergrootste gelukwense en al my liefde,” het een van Cuoco se The Big Bang Theory-medesterre, Melissa Rauch, geskryf. Die rock-groep Blink-182 het herenig met voormalige lid Tom DeLonge en spog reeds met splinternuwe musiek op hul kerfstok. Blink-182 het met voormalige lid, Tom DeLonge, herenig. (Foto: Blink-182/Instagram) Met die aankondiging van hul nuwe toer vroeër vandeesweek, het die groep die aap uit die mou gelaat dat DeLonge, wat sedert 2015 nie meer saam met die groep optree nie, deel van die toer gaan wees. Blink-182, wat uit DeLonge, Travis Barker en Mark Hoppus bestaan, se nuwe enkelsnit, “Edging”, is Vrydag 14 Oktober uitgereik. “Ons, ons album, toer en Tom is op pad,” het die boodskap, wat die groep saam met die aankondigingsvideo gedeel het, gelui. Matt Skiba, wat sedert 2015 in DeLonge se plek gespeel het, was nie deel van die aankondiging nie. Die werklikheidster Khloe Kardashian moedig mense aan om hul vel op te pas nadat sy onlangs ’n kwaadaardige velgewas op haar wang laat verwyder het. In ’n onlangse Instagram-plasing het Kardashian verduidelik dat sy besluit het om ’n dermatoloog te gaan sien nadat ’n knoppie op haar vel, wat sy aanvanklik vermoed het bloot ’n puisie was, ná sewe maande nie weggegaan of kleiner geword het nie. Die dermatoloog was van mening dat dié gewas “verskriklik seldsaam” vir iemand van die 38-jarige Kardashian se ouderdom is. A post shared by Kris Jenner (@krisjenner) Dr. Garth Fischer het die gewas chirurgies verwyder. “Ek is dankbaar om te kan sê dat dr. Fischer alles kon verwyder. Nou begin die genesingsproses.” Sy het ook aan haar 276 miljoen Instagram-volgelinge meegedeel dat sy vir eers verbande aan haar gesig sal hê en wanneer die herstelproses verby is, sal daar waarskynlik ’n sigbare litteken op haar wang wees. Sy het egter die geleentheid gebruik om mense aan te moedig om na hul vel om te sien en fyn dop te hou vir enige kwaadaardighede. “Ek is iemand wat daagliks getrou sonskerm aansit, niemand word vrygestel hiervan nie. Neem hierdie versoek asseblief ernstig op, doen selfondersoeke en gaan jaarliks dokter toe,” het sy geskryf. “Ek was gelukkig dat ek net ’n litteken het om die storie mee te vertel. Die meeste mense is nie so gelukkig soos wat ek was nie. Ek sal vir ewig dankbaar wees.” Bronne: People, CNN Entertainment